बर’ सुबुंफोरा रायज्लायनाय एबा बुंनाय रावानो जादों बर’ राव।  बर’ सुबुंफोरा मुलुगनि बिखायाव जेब्ला जोनोम मोनजेनदोंमोन बै समनिफ्रायनो बर’फोरा बे रावखौ बुंनो रायज्लायनो जुरिजेनदोंमोन।  जारिमिना मोनहासहायै बेसेबा गोबाव समनि सिगाङावनो रावफोरा मुलुगनि बिखायाव जोनोम मोनदोंमोन ।  जाय रावनि जोनोमनि जारिमिन दिनैसिम मोनहास’ हाया।  अदेबानि मोनसे रावा माब्लानिफ्राय सुबुं समाजाव सोलिबोनाय बेनि सोमोन्दै थि सम फारि दिनैसिमबो जारिमिना थियै संनानै दिहुन्नो हानाया गोब्राब।  बर’ रावाबो बर’ सुबुंफोरजों माब्लानिफ्राय रायज्लायजानाय बेनि जेबो गुमुर संनानै मोननो हाया।  माब्लाबा माब्लाबा जों बुंफ्लांनो नागिरो बर’ रावा 50 बोसोरनि देवना बारबाय आरो माब्लाबा बर’ थुनलाइ आफादनि जोनोम सानखौनो बुंफ्लांनो नागिरो बर’ रावनि जोनोम सान होन्नानै।  नाथाय बेयो थारला गोरोन्थि।  जों मोनसे बाथ्राखौ एसे साननानै नायब्लानो रोखा जानो हागोन।  बे बाथ्रायानो जादों रावखौ जों मोननै महराव मोननो हायो- (क) बुंनाय एबा रायज्लायनाय राव आरो (ख) लिरनाय राव।  बुंनाय एबा रायज्लायनाय रावनि जोनोमनि समफारिखौ जारिमिनाबो मोनहास’ हाया नाथाय मोनसे रावनि लिरनायनि जारिमिनखौ थुनलाइनि गेजेरजों मोननो हायो।  बेखौ जारिमिनानो रोखा दिन्थिनानै होयो।  बर’ रावनि लिरनाय थुनलायाबो सोनाबारि इंराजफोरनि आखाय बिलिरनायाव जोनोम मोनजेनदोंमोन 18 जौथायनि (century) गेजेर बाहागोवाव।  18 जौथायनिफ्राय बर’ रावा लिरनाय महर मोनदोंमोनब्लाबो बै समाव दानि देवनागरि हांखोजों लिरनाय जायाखैमोन।  मिसनारि मुगा, बिबार मुगा, अलंबार मुगा बै समफोराव बर’ रावखौ लिरनो थाखाय लिरगिरि बिथांमोनहा रमान, असमिया, बेंगलि हांखोफोरनोखौ बाहायदोंमोन।
 बर’ राव आरो थुनलाइखौ जौगाहोनो थाखाय 1952 माइथायनि 16 नबेम्बर खालार खालि बर’ थुनलाइ आफादनि जोनोम जायो ।  बै 1952 माइथायनि 16 नबेम्बराव बासुगावाव जोनोम मोननाय आफादानो जादों बर’ थुनलाइ आफाद, जायखौ Bodo Sahitya Sabha (BSS) मुङैबो मिथिनाय जायो।  नाथाय बेयो नङा बर’ रावनि जोनोम सान, बेयो नङा बर’ लिरनाय एबा थुनलाइनि जोनोम सान।  बेयो जाबाय बर’ राव थुनलाइखौ गोगोम खोमथा खालामनो मुलुग दरबाराव बर’ राव थुनलाइखौ सिनायथि होनो, बर’ राव थुनलाइखौ अराय फोथांनानै लाखिनो थाखाय जोनोम मोननाय मोनसे मुंखजाथाव आफाद।  जाय आफादा दिनैसिम बर’ राव थुनलाइनि थैनाय थांनायनि बाथ्रा सानबोदों बर’ रावखौ फोथांनानै लाखिनो नाजाबोदों।  बर’ थुनलाइ आफादल’ नङा बर’ रावखौ फोथांना लाखिनो आरो गेरेमसा खालामनो थाखाय बर’ फरायसा आफादजों लोगोसे बर’ माहारिनि गासै आफादफोरानो नारा नाथा नाजाबोबाय थादों।  जायनि जाहोनाव बर’ रावखौबो भारत संबिजिदनि 8थि फारियाव 2003 माइथायनि 22 डिसेम्बर खालि मानगोनां राव महरै थिसननानै लानो गोनां जादों।  नाथाय बर’ रावा भारत संबिजिदनि 8थि फारियाव हाबबाय होन्नानै जों दलरै जिरायनानै थायोब्ला जानाय नङा।  थुनलाया जौगाब्लानोदि मोनसे रावा अराय थांनानै थागोन बे नङा।  मोनसे रावखौ थुनलायनि गेजेरजों गोसारहोनो फेहेरनो आरो गुबुनफोरनो मिथि होनोसो हायो नाथाय बै रावखौ अराय फोथांनानै लाखिनो हाया।  हानायमोनब्ला दिनै दुलाराय भारत हादरनि मोनसे समनि मुंदांखा साग्लोबसार संस्क्रृट रावा मिरौ-जिरौ जानाय नङामोन।  थुनलायनि बिथिङाव बे रावा दिनैसिमबो दोहोनि जानानै दं नाथाय रावनि फारसे नायोब्ला बे रावा थैलांनो हमबाय।  बेनिखायनो थुनलाया जौगाब्लानो मोनसे रावा अराय थांनानै थागोन होननानै जों साननो हाया।  थुनलाया जादों मोनसे हारिनि सिनस्रि हारा आरो रावा जादों बै हारिनि जिव।  जिव गैयाब्ला जेरै मानसिया थांनानै थानो हाया बे बादिनो राव नङाब्ला मोनसे थुनलायनि जोनोम जाया थुनलाया थांनानै थाया।  मोनसे रावा थैनानै थाङोब्ला बै रावनि थुनलायाल’ रथं रथं थालांनानै बै रावनि सिनायथिनि गुमुरखौ होयो।  जेरै सासे सुबुंनि जिव जोबनायनि उनाव बिनि सिनायथिखौ होयो बिनि गोथै सहवा।  संस्क्रृट रावनि बेलायावबो बेखौनो नुनो मोनो।  मोनसे समाव दुलाराय भारत हादरावनो साग्लोबसारनाय गेरेमसा रावा दिनै मिरौ जिरौ जालांबाय।  बे रावनि माननि थाखोवा गोदो मामोन बेनि सोमोन्दै बे रावनि थुनलायाल’सो फोरमायनानै होयोसै।  जोंनि रावनि इयुनाबो बे एखे रोखोमनि जाहैनोबो हागौ जुदि जों दानिफ्रायनो सांग्रां जायाब्ला।  बेनिखायनो जों जोंनि रावखौ अराय फोथांना लाखिनो थाखाय गुसु दावहानि बिथांखि लानांगोन।
 ‘’जाय रावा हाथाय बाजाराव सोलिया बे रावा हाजार नाजाब्लाबो थांनानै थाया। ‘’ बे फंसे बथ्राया आंनि गोसोखौ दिनैसिम उसु-खुथु खालामबाय थायो आरो बिखायाव जं सुनायबादि खें-खें साखांहोबाय थायो।  आं जेब्ला Mysore आव थानाय Central Institute of Indian Languages (CIIL) आव Ministry of Human Resource Development, Department of Higher Education, Govt.  of India नि सिङाव सोलिबाय थानाय Linguistic Data Consortium for Indian Languages (LDC-IL) होननाय मोनसे Project आव बर’ रावनि थाखाय खामानि मावफैनाया से बोसोरल’ जाहां-हां जादोंमोन अब्ला जोंनि आसामनिनो गुबुन रावारि सुबुङा जोंनि रावनि सोमोन्दै रायज्लायनायाव बे बाथ्राखौ बुंदोंमोन।  बाथ्राखौ बुंखांनानै बियो आंनि फारसे मिज्लौ मिज्लौ नायदोंमोन।  जानांगौ बोरैबा बे बाथ्राया थाबनो खुगायाव ओंखारनायाव बियो गावनो माब्रैबा मोनफिनदोंमोन।  नाथाय बियो जि ओंथिजोंनो बुङाखैमोन मानो बेयो आंनि गोसोआव साननो गोनां खालामदोंमोन।  बाथ्राया नंद्रायैबो नङा।  आं जोंनि रावनि इयुननि फारसे सानखांनानै जोबोद गिखांनाय मोनदोंमोन आरो दिनैसिमबो बे बाथ्राखौ गोसोखांनानै उसु-खुथु जाबाय थायो।  जायनि जाहोनाव आं नोंथांमोननि सिगाङाव बुंफ्रुनानै होनो गोनां जादों।  नंगौ जों जोंनि रावखौ गेरेमसा महरै फोथांनानै लाखिनोब्ला थुनलाइ जौगाहोनायजों लोगोसे जोंनि रावखौबो जों गुबुनफोरनो फोरोंनो नजानांगोन।  गुबुन रावारि सुबुंफोराबो बर’ रावखौ बुङोब्ला एबा रायज्लायोब्ला बर’ राव रायज्लायग्रा सुबुङा बांगोन आरो बर’ रावा गेरेमसा महर मोनसिनगोन।  नाथाय गुबुन सुबुंफोरखौ माबोरै फोरोंगोन बेसो जादों गेदेर बाथ्राया।  बेनि मोनसेल’ राहायानो जाबाय जों गुसु दावहानि गेजेरजों जोंनि रावखौ गुबुन रावारि सुबुंफोरखौ रायज्लायहोनो हानांगोन।  जोंनि B. T. A. D.  आव थानाय गासै मावखुलिफोरावनो बर’ रावजों लिरनाय आरो रायज्लायनायनि हुदा (सरसा) खालामनांगोन।  हाथाय बाजाराव मुवा बेसाद फाननाय बायनायाव दिनै एसे गाबोन एसेयैनो जों जोंनि सोदोब बाहाय बाहाय गुबुन रावारि सुबुंफोरनि गेजेराव गोहोम खोख्लैनो हानांगोन।  नङाब्ला जोंनि रावनि इयुना खैफोद गोनां जाहैनो हागौ।  मानोना 2011 माइथायाव United Nations Education, Scientific and Cultural Organisation (UNESCO) आ फोसावनाय बादिब्ला दासिमबो बर’ रावाबो थैलांनो लामा लानाय रावफोरनि (endangered languages) फारिलायाव दं।  जाय रावखौ रायज्लायग्रा सुबुंनि अनजिमाया जोबोद खम जायो आरो जाय रावहा फरायसालिफोराव फरायनायनि बिजों महरै बाहायजाया बेफोर रावखौनो थैलांनो हमनाय राव (endangered languages) होननानै हमना लानाय जायो।
 2.  गुबुन रावनि नारसेबनाय एबा साग्लोबनाय।
 गुबुन रावनि नारसेबनायनायाव मोनसे रावा थैलांनो हागौ होननानै बुङोब्लाबो जों गाव मोजांब्ला गुबुना जेबो खालामनो हाया होननाय फंसे बाथ्राखौ गोसोवाव लाखिनाया मोजां।  मानोना जायखि जाया मोनसे रावखौ गोरलैयैनो गुबुन रावा फोथैनो हाद्राया, फोथैयो बै रावखौ रायज्लायग्रा सुबुंफोरासो।  बिदिन्थि हिसाबै जुदि सासे बर’ सुबुङा गावनि बिमा रावखौ थारलायै नेवसिनानै गुबुननि रावखौ गोरलैयै बजबना लानानै गुस्लायलाङो अब्ला बर’ राव रायज्लायग्रा सासे सुबुं खम जागोन आरो बै गुबुन रावखौ रायज्लायग्रा सासे सुबुं बांगोन।  बिदिब्ला जों गुबुननि रावफोरखौ सोलोंनो नाङा नामा ?  गुबुन हारिनि राव रायज्लायनो नाङा नामा ? ?  गुबुननि रावखौ सोलोंनाय आरो रायज्लायनायाव जेबो गोरोन्थि गैया।  गुबुन गुबुन राव रायज्लायनो हानाया मानसिनि मोनसे गेदेर गुनसो।  नाथाय गुबुननिखौ जों सोलोङोब्लाबो गावनिखौ माब्लाबाबो नेवसियाब्लासिनो जेरावनो हायो बेयावनो रायज्लायनोसो नाजानो नांगोन आरो गुबुन रावारि सुबुंफोरखौ जोंनि राव रायज्लायहोनोसो हानांगोन।  बे खामानिखौ जों जर जुलुमै खालामनो एबा मावनो हाया।  बेनि थाखायनो जों गुसु दावहानि गेजेरजोंसो लासै लासै मावफुंनो नाजालांनो नांगोन आरो साफ्रोमबो बर’ सुबुंफोरनिनो बेयो गेदेर थांखि जानांगोन अब्लासो जों जोंनि रावखौ फोथांनानै लाखिनो हागोन आरो मुलुग बिखायाव गावखौनो जों गेदेर माहारि हिसाबै सिनायथि होनो हागोन। 